Der münich fraget, was es wer;
er sprach: »ich höret lesen,
wer etwas um gots willen geb,
werd es dort hundertspeltig.
Sols euch münichen also gen,
wie wolt ir dort genesen?
weil ir alltag in dem kreuzgang
gebt also manigfeltig
Suppen und kraut, ganz keßel vol
den armen ausgesundert,
so euch für ieden keßel sol
dort wider hundert werden?
wo wölt ir mit den suppen hin?
ir müst darin ersaufen.«
der ketzermeister tet in hart anschnaufen.
weil er so tückisch sach sein geiz,
sprach er: »ge naus an galgen!
ich brings dich auf kein guten weg,
wil niemer mit dir balgen!«